**Predkladacia správa**

 Materiál „Návrh nariadenia vlády Slovenskej republiky, ktorým sa ustanovujú hodnoty podmienok na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky“ (ďalej len „návrh nariadenia“) sa predkladá podľa § 29 ods. 1 zákona č. 57/2018 Z. z. o regionálnej investičnej pomoci a o zmene a doplnení niektorých zákonov (ďalej len „zákon o regionálnej investičnej pomoci“).

Prijatie predloženého návrhu nariadenia si vyžaduje zmena právnej úpravy v oblasti investičnej pomoci.

V súlade so splnomocňovacím ustanovením zákona o regionálnej investičnej pomoci, návrh nariadenia ustanovuje hodnoty podmienok na poskytnutie investičnej pomoci, ako aj maximálne intenzity a výšky investičnej pomoci pre jednotlivé regióny Slovenskej republiky.

Obsahom návrhu nariadenia je aj vymedzenie prioritných oblastí priemyselnej výroby, technologických centier a centier podnikových služieb, pri definovaní ktorých sa vychádzalo z implementačného plánu Stratégie výskumu a inovácií pre inteligentnú špecializáciu Slovenskej republiky a jeho domén inteligentnej špecializácie, z definície „high-tech“ a „medium hight-tech“ výrobných odvetví podľa Eurostatu a základných technologických trendov Priemyslu 4.0.

Dátum nadobudnutia účinnosti nariadenia vlády sa ustanovuje na 1. júla 2018.

Návrh nariadenia nie je predmetom vnútrokomunitárneho pripomienkového konania.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Prijatie predloženého návrhu nariadenia nebude mať vplyv na rozpočet verejnej správy, ani na podnikateľské prostredie. Súčasne prijatie návrhu nariadenia nebude mať sociálne vplyvy, ani vplyvy na životné prostredie, informatizáciu spoločnosti a služby verejnej správy pre občana.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.

Materiál sa na rokovanie Legislatívnej rady vlády Slovenskej republiky predkladá bez rozporov.